**Татар телендә гомуми белем бирү оешмаларында укучылар өчен туган (татар) әдәбияттан олимпиада сорауларына җаваплар**

**(мәктәп туры, 2025-2026 уку елы) 10 нчы сыйныф**

**Максималь балл – 37 балл**

1. **Теоретик биремгә җавап языгыз (12 балл).**

1. Сүз сәнгате буларак матур әдәбият, аңа нинди үзенчәлекләр хас? Үзегез теләгән бер әсәр мисалында матур әдәбиятка хас үзенчәлекләрне аңлатыгыз (7 балл).

**Матур әдәбият сүз ярдәмендә иҗат ителә. Сүзләрне бергә туплау, фикер һәм хискә тәэсир ясарлык итеп тезү сәнгать әсәре тудыра. Сүз ярдәмендә тормышның барлык якларын сурәтләргә, кешенең рухи халәтен ачарга, хыялый, фантастик дөнья барлыкка китерергә була. Әдәби әсәрдә авторның хис-кичерешләре дә чагылыш таба.**

**Әдәбиятның сурәтләү предметы – кеше һәм аның рухи, матди дөньясы, аны әйләндереп алган дөнья.**

**Әдәби әсәрне язучы иҗат итә, укучы укый. Димәк, авторның дөньяга карашы, сурәтләү объектына мөнәсәбәте белән укучы фикере бер ноктада очраша. Язучы тормышны үз аңы аша уздырып, үзе кабул иткәнчә (күрергә теләгәнчә) тәкъдим итә. Шул ук вакытта кешеләрнең әзерлеге, тормыш тәҗрибәсе һәм тормышка карашы төрле булу һәр укучыга аны үзенчә кабул итү мөмкинлеге бирә. Бер үк әсәр, аның идеясе, геройлары турында төрле фикерләр туарга мөмкин, әмма әдәбият – әдәп чыганагы, ул кешенең хисләрен, зәвыгын тәрбияли, үстерә, гомумкешелек кануннарын гәүдәләндереп, аны гасырдан гасырга, буыннан буынга тапшыра. Аның төп вазифасы һәм әһәмияте дә шунда.**

**Шушы үзенчәлекләрне укучы үзе теләгән бер әсәр нигезендә аңлатып бирергә, дәлилләргә тиеш.**

2. Сугыш темасына язылган нинди әсәрләрне яки шигырьләрне беләсез? Үзегезнең әдәбият дәресендә яки мөстәкыйль укыган әсәрләрегезне искә төшереп, сугыш темасына язылган 3 лирик һәм 2 эпик әсәрнең исемен һәм авторын язып куегыз (5 балл).

**Укучы узган сыйныф материалын искә төшереп, М.Җәлил, Ф.Кәрим шигырьләрен яки Ә.Еники, Ф.Хөсни әсәрләрен һ.б. яза ала**. **Шулай ук мөстәкыйль укыган әсәрен дә язарга мөмкин**.

1. **Әдәби текст белән эш (25 балл).**

Каян килдең, кара каен?

Үзең әле бала каен.

Күчте мәллә кара кайгың?

Сызлый мәллә яракаең?

Күтәрелеп кара, каен,

Нихәл итим, каракаем?

Ак итәргә, пакъ итәргә

Юк шул бер дә чара, каен.

Сыен әле кочагыма,

Аңлыйм сине, балакаем:

Мин үзем дә – туган җирдән

Аерылган бер бала каен... (*И.Юзеев «Кара каен»*)

1. Шигырьнең лирик героена нинди сыйфатлар хас? (3 балл). **Шигырьнең лирик герое нечкә күңелле, сагышлы кеше буларак ачыла. Ул туган ягын сагынып яши, туган ягын ярата, әмма чит җирләрдә яшәргә мәҗбүр һ.б.**

2. Шигырьдә нинди хис-кичерешләр сурәтләнә? Ни сәбәпле? (3 балл). **Лирик герой туган ягыннан читкә китү сәбәпле, үз язмышын үзгәртә алмау чарасызлыгыннан сагыш хисе кичерә.**

3. Әлеге шигырьдә кулланылган образларны табыгыз. Аларга нинди мәгънәләр салынган дип уйлыйсыз? (5 балл).

**Кара каен, яра, бала каен образлары урын алган. Кара каен туган җиреннән читтә яшәргә мәҗбүр булган кешенең хәсрәтен аңлата, яра шул хәсрәттән туган йөрәк ярасы булып аңлашыла, бала каен туган җиреннән аерылган кешене ачарга ярдәм итә.**

4. Шигырьдә нинди тел-сурәтләү чаралары кулланылган, алар нинди функция башкара? (5 балл).

**Эпитет: кара каен, кара кайгы, туган җирдән аерылган каен; метафора: бала каен, каракай; риторик эндәш; антитеза (ак-кара), инверсия һ.б. Алар автор фикерен җиткерергә ярдәм итә, образлы сөйләм тудыра.**

5. Әлеге әсәр лириканың кайсы жанрына карый? Ни өчен? (5 балл). **Күңел лирикасына карый, чөнки шигырьдә лирик геройның шәхси тормышына бәйле хис-кичерешләре гәүдәләнә.**

6. Бу шигырьне укыгач, сездә нинди фикерләр туды? Үз фикерләрегезне язып куегыз (4 балл). **Укучылар үз фикерләрен язарга тиешләр.**