**Татар телендә гомуми белем бирү оешмаларында укучылар өчен туган (татар) әдәбияттан олимпиада сорауларына җаваплар**

**(мәктәп туры, 2025-2026 уку елы) 11 нче сыйныф**

**Максималь балл – 39 балл**

1. **Теоретик биремгә җавап языгыз (14 балл).**

1. Узган сыйныф материалларын искә төшерегез һәм эпик төргә хас үзенчәлекләрне языгыз. Үзегез теләгән бер-ике әсәр мисалында эпик төргә хас үзенчәлекләрне аңлатыгыз (7 балл).

**Эпос кешеләр тормышын-яшәешен, чынбарлыкны сөйләп бирә. Эпик төрне оештыручы нокта, нигез булып хикәяләү – персонажлар, аларның язмышы, эш-гамәлләре, холык-фигыле, алар тормышындагы хәлләр-вакыйгалар турында сөйләү тора. Әйтерсең, эпик әсәр элек булган хәлләрне бәян итә. Эпик әсәрдә мәгънә, автор әйтергә теләгән фикер вакыйгада ачыла.**

**Эпоста вакыйгалар үзара сәбәп-нәтиҗә бәйләнешендә булып, әсәрләр урынны, вакытны, тышкы дөнья-тирәлекне һәм геройларның эчке кичереш-халәтен күрсәтәләр, күз алдына китереп бастыралар. Бу вакытта сурәтләү ярдәмгә килә. Язучы геройларның портретын, пейзажны, урынны, катнашучыларның халәтен, кәефе үзгәрүне һ.б. сурәтләп бирә, әйбер, табигать, хис-кичереш, кеше образлары тудыра. Эпоста образ – барыннан да элек шәхес, үзенең характеры, исеме, язмышы, кичерешләре берлегендә тасвирланган характер. Монда кеше образлары гадәти тормыштагыча: эш-гамәлләрдә, уй-фикерләрдә, теләк-омтылышларда сурәтләнә, төрле сыйфатлар, каршылыклар җыелмасы итеп күрсәтелә. Эпосның киңлеге, күләмлелеге, зурлыгы аңа кеше тормышы-язмышы тарихын да, характерларны да сыйдырырга, кешенең эчке, уй-хыял дөньясына үтеп керергә мөмкинлек бирә. Эпик әсәрдә тормыш-чынбарлык үзе алгы рәткә чыга. Ләкин әдип аны образлы сурәтли, үз хыялында яшәгән детальләр ярдәмендә җанландыра.**

**Моннан тыш, эпоста бәяләү урын ала. Чөнки эпик әсәрдә тормыш-чынбарлык һәм әдип янәшә торалар. Язучы, вакыйгалар һәм геройларны бәяләп, үз мөнәсәбәтен белдереп сурәтли, кайчак ул яшерелгән була, ә кайвакыт автор, фикерләрен, уйлануларын биреп, үзе дә әсәргә катнашып китә.**

**Эпоста сурәтләү предметы һәм сөйләүче вакыт ягыннан ераклаштырыла: сүз читтән торып һәм гадәттә өченче заттан алып барыла. Хикәяләүче элегрәк булган хәлләрне искә төшерүче кебек тәэсир калдыра. Ул – сурәтләнгән дөнья белән укучы арасында торучы, еш кына күзәтүче ролендәге герой. Кайчак хикәяләүче аерым бер герой белән кушылып китә. Әсәрләрдә берничә хикәяләүче булу очраклары да бар.**

**Шушы үзенчәлекләрне укучылар үзләре теләгән берәр әсәр мисалында дәлилләргә тиешләр.**

2. Бөек Ватан сугышына бәйле нинди әсәрләрне яки шигырьләрне беләсез? Узган сыйныфлар материалын искә төшереп, үзегез теләгән бер әсәрдә яки шагыйрь иҗатында сугыш темасының чагылышын аңлатыгыз (7 балл).

**Укучы узган сыйныфлар материалын искә төшереп, М.Җәлил, Ф.Кәрим шигырьләрен яки Ә.Еники, Ф.Хөсни әсәрләрен һ.б. яза, шулар нигезендә аңлата алалар**.

1. **Әдәби текст белән эш (25 балл).**

Өскә үсмәсен әле дип,

Баш ботагымны киссәң –

Мин бит як-якка үсәм.

Киңлеккә китмәсен диеп,

Ян-якларымны киссәң –

Мин куелыкка үсәм.

Куелыкка үсмәсен дип,

Ябалдашымны киссәң –

Мин тамыр якка үсәм.

Бәгыренә чабыймчы диеп,

Казып тамырыма төшсәң –

Каберең өстендә үсәм! (*Р.Харис «Өянке»*)

1. Шигырьнең лирик героена нинди сыйфатлар хас? (3 балл). **Лирик герой алга, яктылыкка, камиллеккә омтыла. Ул – оптимист, көчле кеше, ныклы ихтыяр көченә ия һ.б.**

2. Ничек уйлыйсыз: шигырьдә нинди фикер җиткерелгән? (4 балл). **Көчле ихтыярлы кеше, омтылышларын, уй-хыялларын киссәләр дә, авырлыкларга бирешмичә алга бара, эчке мөмкинлекләрен эшкә җигә, шәхес булып кала ала**.

3. Әлеге шигырьдә кулланылган төп символик образны табыгыз. Аңа нинди мәгънәләр салынган дип уйлыйсыз? (5 балл). **Шигырьдә төп символик образ – өянке. Шигырьдә ул аерым кеше, халык мәгънәләрендә кулланыла.**

4. Шигырьдә нинди алым(нар) кулланылган, ул (алар) нинди функция башкара? (5 балл). **Шигырьдә каршы кую һәм кабатлау алымнары кулланылган. Һәр строфада автор каршы кую алымына мөрәҗәгать итә. Киссәң – үсәм, тамырымны чапсаң – кабереңдә үсәм.**

**Кисү һәм үсү сүзләрен, алар белән бәйле күренешләрне кабатлый. Бу авторга ихтыяр көчен, кешенең эчке мөмкинлекләрен дәлилләү өчен кирәк.**

5. Әлеге шигырьнең жанрын билгеләгез. Ни өчен шулай дип уйлыйсыз? (5 балл). **Әлеге шигырь гражданлык лирикасына карый, биредә кешенең җәмгыятьтәге яшәешенә бәйле фикерләр үткәрелә. Җәмгыятькә хас проблемалар күтәрелә.**

6. Шигырьне укыганнан соң сездә нинди фикерләр туды? Үз фикерләрегезне язып куегыз (3 балл). **Укучы үз фикерләрен язарга тиеш.**