**Татар телендә гомуми белем бирү оешмаларында укучылар өчен туган (татар) әдәбияттан олимпиада сорауларына җаваплар**

**(мәктәп туры, 2025-2026 уку елы) 5 нче сыйныф**

**Максималь балл – 25 балл**

1. **Теоретик биремгә җавап языгыз (10 балл).**

1. Халык авыз иҗаты әсәрләренә хас үзенчәлекләрне билгеләгез (5 балл):

**Халык авыз иҗаты әсәрләре телдән иҗат ителә, авторы билгеле түгел, күмәк иҗат дип санала, телдән-телгә күчеп саклана, үзенең жанрлар системасы бар һ.б.**

2. Үзегез теләгән бер әкияткә анализ ясагыз: аның темасын, идеясен билгеләгез, күтәрелгән төп проблемаларны ачыклап языгыз (5 балл).

1. **Әдәби текст белән эш (15 балл).**

Атлап чыктым Иделне...

Сызгандым да балакны,

Таяндым да таякны,

Суздым гына аякны –

Атлап чыктым... Иделне...

«Булмас, булмас», – дидеңме?

Кем ялган сөйли, минме?

Чын-чынлап чыктым инде,

Нәни иде Иделе –

Башланган җире иде! (*Ш.Галиев «Атлап чыктым Иделне»*)

1. Шигырьнең лирик герое Шәвәлигә нинди сыйфатлар хас? (3 балл).

**Шәвәли кызыксынучан, тапкыр малай (чөнки чишелешне таба ала), үз сүзен исбатларга ярата, шигырьдә бераз гына мактанчыклык сыйфаты да күренә һ.б.**

2. Шигырьдә нинди хис-кичереш сурәтләнә? Ни сәбәпле? (3 балл). **Шәвәли Иделне атлап чыга алуы, үз максатына ирешүе белән бәйле шатлык хисе кичерә**.

3. Ничек уйлыйсыз: Шәвәли ялган сөйлиме, юкмы? Ни өчен? (4 балл). **Лирик герой ялган сөйләми, ул чыннан да Иделне атлап чыга, чөнки башланган җирендә Идел тар дип әйтелә, аны атлап чыгарга мөмкин һ.б**.

4. Әлеге шигырьдә үз-үзе белән каршылыкка кергән образны табыгыз. Аның каршылыгы нидән гыйбарәт? (5 балл). **Шигырьдә Идел образы үз-үзе белән каршылыкка керә. Иделне атлап чыгып булмый (Идел киң) – Иделне атлап чыгып була (башланган җирендә ул тар була).**