**Татар телендә гомуми белем бирү оешмаларында укучылар өчен туган (татар) әдәбияттан олимпиада сорауларына җаваплар**

**(мәктәп туры, 2025-2026 уку елы) 6 нчы сыйныф**

**Максималь балл – 25 балл**

1. **Теоретик биремгә җавап языгыз (10 балл).**

1. Халык авыз иҗаты әсәрләренә хас үзенчәлекләрне языгыз, аның нинди жанрларын беләсез? (5 балл).

**Халык авыз иҗаты әсәрләре телдән иҗат ителә, авторы билгеле түгел, күмәк иҗат дип санала, телдән-телгә күчеп саклана, үзенең жанрлар системасы бар һ.б. Халык авыз иҗатының әкият, миф, легенда, риваять, җыр, табышмак, мәкаль, әйтем, мәзәк һ.б. жанрлары бар.**

2. Үзегез теләгән бер халык җырына яки мифка анализ ясагыз: аның темасын, идеясен билгеләгез, күтәрелгән төп проблемаларны ачыклап языгыз (5 балл).

1. **Әдәби текст белән эш (15 балл).**

Борын заман гаҗәп тыныч булган –

Булса булган су һәм җил шавы.

Юллар озын...

Вакыт салмак аккан...

Галәмәт зур булган Җир шары!

Хәзер – үзгә...

Шар да бик бәләкәй;

Бер хәл булса берәр ягында,

Орынмыйча һич тә үтә алмый,

Йөрәгеңә килеп кагыла. (*Ш.Галиев «Борын заман тыныч булган»*)

1. Шигырьнең лирик героена нинди сыйфатлар хас? (3 балл). **Лирик герой кызыксынучан, уйланучан кеше, нәтиҗәләр ясарга ярата, тапкыр, зирәк, кешелекнең яшәеше, киләчәге өчен борчыла һ.б.**

2. Шигырьдә нинди хис-кичерешләр сурәтләнә? Хис үзгәрәме? Ни сәбәпле? (3 балл). **Шигырьнең беренче өлешендә лирик герой соклану хисе кичерә, ул үткәндәге тормышның тыныч булуына, җир шарының зурлыгына соклана. Икенче өлештә соклану борчылу белән алмашына. Вакытның тиз узуы, кешелек кичергән һәр вакыйганың һәрбер кешегә кагылуы, йөрәккә кадалырлык вакыйгаларның дөньяда еш булып торуы аның күңелендә борчу тудыра.**

3. Ничек уйлыйсыз: шигырьдә нинди фикер җиткерелгән? (4 балл). **Кешелек дөньясы тиз үзгәрә (укучылар бу заман үзгәрешләре, техник үзгәрешләр белән бәйләнгән дип тә, кешеләрнең дөнья буйлап йөрү мөмкинлекләре арту белән дә аңлата алалар), кешеләр информацияне тиз ишетә, тиз күрә, һәр мәгълүмат кешегә бик тиз килеп ирешә, дөньяда баручы һәр вакыйга аерым кешеләр тормышына да зур тәэсир ясый, һәр кешегә кагыла.**

4. Әлеге шигырьдә үз-үзе белән каршылыкка кергән образны табыгыз. Аның каршылыгы нидән гыйбарәт? (5 балл). **Шигырьдә Җир шары образы үз-үзе белән каршылыкка керә. Җир шары зур – Җир шары бәләкәй. Аның «кечерәюе» заман үзгәрешләре, техник үзгәрешләр белән бәйләнгән, кешеләр информацияне тиз ишетә, тиз күрә, һәр мәгълүмат бик тиз килеп ирешә, кешеләрнең дөнья буйлап йөрү мөмкинлекләре күп.**