**Татар телендә гомуми белем бирү оешмаларында укучылар өчен туган (татар) әдәбияттан олимпиада сорауларына җаваплар**

**(мәктәп туры, 2025-2026 уку елы) 9 нчы сыйныф**

**Максималь балл – 35 балл**

1. **Теоретик биремгә җавап языгыз (10 балл).**

1. Сүз сәнгате буларак матур әдәбият. Аңа нинди үзенчәлекләр хас? (7 балл).

**Матур әдәбият сүз ярдәмендә иҗат ителә. Сүзләрне бергә туплау, фикер һәм хискә тәэсир ясарлык итеп тезү сәнгать әсәре тудыра. Сүз ярдәмендә тормышның барлык якларын сурәтләргә, кешенең рухи халәтен ачарга, хыялый, фантастик дөнья барлыкка китерергә була. Әдәби әсәрдә авторның хис-кичерешләре дә чагылыш таба.**

**Әдәбиятның сурәтләү предметы – кеше һәм аның рухи, матди дөньясы, аны әйләндереп алган дөнья.**

**Әдәби әсәрне язучы иҗат итә, укучы укый. Димәк, авторның дөньяга карашы, сурәтләү объектына мөнәсәбәте белән укучы фикере бер ноктада очраша. Язучы тормышны үз аңы аша уздырып, үзе кабул иткәнчә (күрергә теләгәнчә) тәкъдим итә. Шул ук вакытта кешеләрнең әзерлеге, тормыш тәҗрибәсе һәм тормышка карашы төрле булу һәр укучыга аны үзенчә кабул итү мөмкинлеге бирә. Бер үк әсәр, аның идеясе, геройлары турында төрле фикерләр туарга мөмкин, әмма әдәбият – әдәп чыганагы, ул кешенең хисләрен, зәвыгын тәрбияли, үстерә, гомумкешелек кануннарын гәүдәләндереп, аны гасырдан гасырга, буыннан буынга тапшыра. Аның төп вазифасы һәм әһәмияте дә шунда.**

2. Татар әдәбияты үзенең үсешендә нинди чорлар кичергән? Әдәбият тарихының чорларга бүленешендәге төп этапларны гына язып куегыз (5 балл).

**Борынгы әдәбият (гомумтөрки әдәбият) – урта гасырлар әдәбияты – XIX гасыр әдәбияты – ХХ йөз башы – совет әдәбияты – үзгәртеп кору чоры әдәбияты – хәзерге әдәбият (XXI гасыр башы).**

1. **Әдәби текст белән эш (25 балл).**

Кайгының ни сүз икәнен

Белмәгән сабый бала

Моңая, сагына, күрәсең:

Ал йөзе сарылана.

Әткәсе киткән тарафка,

Юлларга карый-карый,

Шәлләргә төренеп суыкта

Уйланып утыра сабый...

Көз иде... Җирнең шушындый

Күңелсез чагы иде;

Астралар, гөлләр кыраулы,

Каеннар сары иде...

Исән-сау диләр әтисен,

Сугышта йөри диләр...

Аңардан никтер сабыйга

Сәлам-хат китермиләр.

Килә ул зурлар янына

Сурәтле китап сорап, –

Шкафта – кызыл пичәтле

Ниндидер бүтән йозак.

Кайгының ни сүз икәнен

Белмәгән сабый бала!

Ни булды сиңа, гүзәлем,

Йөзләрең сарылана?

Синең дә бардыр, күрәсең,

Әрнүләр, жәлләүләрең:

Яшьләрең юа лабаса

Күзеңнең зәңгәрләрен... (*Х.Туфан «Каеннар сары иде»*)

1. Шигырьнең лирик героена нинди сыйфатлар хас? (3 балл). **Лирик герой нечкә күңелле, эчтән сызланучы лирик герой. Ул тормышында авырлык кичергән, әмма кешелек сыйфатларын югалтмаган кеше булып аңлашыла. Сабыйны кызгана, әтисеннән аерылып, авыр шартларда калган, елап арыган бала өчен сызлана һ.б.**

2. Шигырьдә нинди хис-кичерешләр сурәтләнә? Ни сәбәпле? (3 балл). **Шигырьнең беренче өлешендә әтисе кайсыдыр тарафларга киткән кыз бала язмышы өчен борчылу сурәтләнә. Икенче өлештә әтисен көткән, кызыл пичәтле йозак эленгән шкафка карап яшәргә мәҗбүр булган баланы кызгану тойгысы барлыкка килә. Шигырьнең соңгы өлешендә сары сагышларга баткан, елап арыган бала язмышы өчен әрнү сурәтләнә.**

3. Әлеге шигырьдә кулланылган образларны табыгыз. Аларга нинди мәгънәләр салынган дип уйлыйсыз? (5 балл). **Ал йөз, бала, шәл, кыраулы гөлләр, сары каен, көз, кызыл пичәтле йозак эленгән шкаф, күз яше, күзнең зәңгәре образлары. Ал йөз, күзнең зәңгәре образлары баланың самимилеген, якты өметләрен аңлата, шәл аның авыр язмышын, хәсрәтен җиткерә, кыраулы гөл ачы язмышны, аерылу хәсрәтен символлаштыра. Сары каен, көз образлары хәсрәтне аңлатып килә, кызыл пичәтле йозак эленгән шкаф аркылы баланың да, аның әтисенең язмышы турында сөйләнә.**

4. Шигырьдә нинди тел-сурәтләү чаралары кулланылган, алар нинди функция башкара? (5 балл) **Эпитетлар: ал йөз, зәңгәр күз, сары каен, кыраулы гөл; метафора: көз, кызыл пичәтле йозак, йөз сарылану, яшь юу һ.б.; антитеза: ал – сары, нәни бала – зурлар; риторик эндәш, инверсия һ.б.** **Алар автор фикерен, лирик геройның хис-кичерешләрен җиткерергә ярдәм итә, образлы сөйләм тудыра.**

5. Әлеге әсәр лириканың кайсы жанрына карый? Ни өчен? (5 балл). **Күңел лирикасына карый, чөнки лирик геройның шәхси тормышы, бала язмышы белән бәйле шәхси кичерешләре сурәтләнә.**

6. Бу шигырьне укыгач, сездә нинди фикерләр туды? Үз фикерләрегезне язып куегыз (4 балл). **Укучылар үз фикерләрен язарга тиешләр.**